钦定古今图书集成/明伦汇编/氏族典/第053卷 > 韦云起
## 钦定古今图书集成/明伦汇编/氏族典/第053卷 > 韦云起

按《唐书韦云起传》：“云起，京兆万年人。隋开皇中，以明
经补符玺直长。仁寿初，举迩事舍人。大业初，改谒者。
建言朝廷多山东人，自作门户。因条陈奸状，郎蔚之、
郎楚之等皆坐免。会契丹寇营州，诏云起护突厥兵
讨之，启民可汗以二万骑受节度，酋长入，谒者皆膝
而进，莫敢仰视。始契丹事突厥无间，且不虞云起至”，
既掩击之，获男女四万。帝大喜，拜治书御史。因劾奏
虞世基、裴蕴怙宠放命，贬大理司直。帝幸江都，请告
归。高祖入关，上谒长乐宫，授司农卿、阳城县公。武德初，进上开府仪同三司，判农圃监。会突厥入寇，诏总
豳宁以北九州兵御之。改遂州都督、益州行台兵部
尚书。时仆射窦轨数奏生獠反，冀得集兵以威众。云
起数持掣，轨宣言“云起通贼营私”，由是始隙。云起弟
庆俭、庆嗣事隐太子，太子死，轨疑云起有变，遂杀之。